ไลท์ติ้งฯกินยาวLED
ความต้องการใช้เพิ่มนานอีก10ปีเพิ่มรายได้ค้าปลีกบุกตลาดเพื่อนบ้าน
27 พ.ค. 2556

ความต้องการใช้เพิ่มนานอีก10ปีเพิ่มรายได้ค้าปลีกบุกตลาดเพื่อนบ้าน
L&amp;E ตั้งเป้าโต 20% ลุยขยายค้าปลีก ชูผู้นำหลอดประหยัดไฟ LED ความต้องการเพิ่มนานถึง 10 ปี
นายปกรณ์ บริมาสพร ประธานเจ้าหน้าที่บริหาร บริษัท ไลท์ติ้ง แอนด์ อีควิปเมนท์ (L&amp;E) เปิดเผยว่า บริษัทตั้งเป้าหมายรายได้เติบโต 20% จากปีก่อนที่มีรายได้ 2,260 ล้านบาท โดยการลดรายได้โครงการจาก 70% เหลือ 50% และเพิ่มรายได้ค้าปลีกขึ้นมาเป็น 35% ภายใน 3 ปี นับจากปี 2557 รายได้ส่งออก 4% อนาคตหลังเปิดเออีซีมีแผนเพิ่มเป็น 15% โดยขยายไปตลาดประเทศเพื่อนบ้านมากขึ้น เช่น สิงคโปร์ ฟิลิปปินส์ และกัมพูชา
ขณะที่ต้นปีนี้กำไรขั้นต้นขยับเล็กน้อยเป็น 26% จากยอดขายที่สูงขึ้น แต่ค่าใช้จ่ายคงที่ นอกจากนี้บริษัทยังขยายโอกาสการเติบโตของยอดขายและกำไรสุทธิ โดยรุกเข้าสู่ตลาดค้าปลีกมากขึ้นในปี 2557 ด้วยการขยายโชว์รูม ทั้งการขยายเองและการตั้งแสดงสินค้าในบุญถาวร ควบคู่กับการเติบโตจากการเป็นผู้นำขายหลอดไฟให้แสงสว่างให้กับงานโครงการขนาดใหญ่ เช่น ห้างสรรพสินค้า โรงแรม โครงการบ้านจัดสรร
นอกจากนี้ การเป็นผู้นำเทคโนโลยี หลอด LED ซึ่งเป็นสินค้านวัตกรรมใหม่ ประหยัดพลังงาน จะช่วยเสริมรายได้ให้อีกทาง เนื่องจากเป็นสินค้าใหม่ที่ยังมีคู่แข่งน้อย กำไรสูง และอนาคตความต้องการใช้หลอด LED จะเพิ่มมากขึ้นทดแทนหลอดเดิมทั้งหมด ซึ่งปัจจุบันทดแทนประมาณ 15% ของความต้องการใช้ ภายใน 3 ปีข้างหน้า หรือปี 2559 การใช้หลอด LED จะเพิ่มเป็น 45% และปี 2563 จะเพิ่มเป็น 80-90%
“กลุ่มไฟฟ้าแสงสว่างเป็นช่วงการเปลี่ยนผ่านเทคโนโลยี โดยหันมาใช้หลอด LED ซึ่งประหยัดพลังงาน มีอายุการใช้งานนานถึง 5 หมื่นชั่วโมง หรือ 10 ปีขึ้นไป ที่สำคัญประหยัดพลังงาน ให้แสงสว่างมากกว่า 10 เท่าของหลอดปกติ ซึ่งหลอดไส้ธรรมดา 1 วัตต์ แสงสว่าง 10 หน่วย แต่ LED ให้ 100 หน่วย” นายปกรณ์ กล่าว
ที่ผ่านมา L&amp;E ได้ปรับเปลี่ยนหลอดไฟ LED ให้กับโครงการขนาดใหญ่ เช่น อาคารสำนักงานของการไฟฟ้าฝ่ายผลิตแห่งประเทศไทย (กฟผ.) ทั่วประเทศ ซึ่งช่วย กฟผ.ประหยัดค่าไฟได้จำนวนมาก